Székesfehérvári evangélikus Egyházközség
Húsvét utáni 1. vasárnap, 2020. április 19.

Ének: 	214. 			
Az Atya, Fiú, Szentlélek nevében! Ámen. 
Bevezető zsoltár (Introitus)
Mint a ma született csecsemők, az igének tiszta tejét kívánjátok, 
hogy azon növekedjetek az üdvösségre. Halleluja! 1Pt 2,2 
Szeretem az Urat, mert meghallgat, meghallgatja könyörgésem hangját. 
Kiragadta életemet a halálból, szememről letörölte a könnyet. 
Az Úr megőrizte lábamat a botlástól, ezért színe előtt járok az élők földjén. 
Nevét hirdetem népe gyülekezetében, az Úr házának udvaraiban. Zsolt 116,8.9.18.19
Dicsőség az Atyának és a Fiúnak és a Szentléleknek, miképpen volt kezdetben, most és mindenkor, és mindörökkön-örökké. Ámen.
Mint a ma született csecsemők, az igének tiszta tejét kívánjátok, 
hogy azon növekedjetek az üdvösségre. Halleluja! 1Pt 2,2 
Krisztus imádása (Kyrie)
Úr Jézus Krisztus, aki haláloddal megtörted a halál hatalmát, Uram, irgalmazz! 
Úr Jézus Krisztus, aki feltámadásoddal életet ajándékozol nekünk, Krisztus, kegyelmezz!
Úr Jézus Krisztus, aki a halál fullánkját megsemmisítve békességet hirdetsz minden embernek, Uram, irgalmazz! 
Dicsőítés (Gloria in excelsis)
Dicsőség a magasságban Istennek, és a földön békesség, és az emberekhez jóakarat!
A nap imádsága (Kollekta)
Imádkozzunk! Mindenható, örök Isten, aki a halálból életre keltetted Fiadat, hogy új élet teremtője legyen! Kérünk, törd meg bennünk a bűn hatalmát, hogy többé ne önmagunknak éljünk, hanem annak, aki értünk meghalt és föltámadott, aki veled és a Szentlélekkel Isten, él és uralkodik mindörökkön-örökké. Ámen.
A nap igéi:
Húsvét utáni 1 vasárnapjának ószövetségi igéjét megírva találjuk Zakariás könyvének 8. fejezetében a 6. verstől:
Ezt mondja a Seregek Ura: Bár lehetetlennek tartja a megmaradt nép, hogy ez így legyen abban az időben, az én számomra ez mégsem lehetetlen – így szól a Seregek Ura. Ezt mondja a Seregek Ura: Íme, én kiszabadítom népemet napkelet földjéről és napnyugat földjéről. Hazahozom őket, és Jeruzsálemben laknak; az én népem lesznek, én pedig Istenük leszek, valósággal és igazán. 
Áldjuk az Urat, mert irgalmas, és beszéde megmarad örökké!
Húsvét utáni 1 vasárnapjának újszövetségi olvasmánya az János 1. levelének 5. fejezetéből való a 4. verstől kezdve:
Mert aki Istentől született, az legyőzi a világot, és az a győzelem, amely legyőzte a világot, a mi hitünk. Ki az, aki legyőzi a világot, ha nem az, aki hiszi, hogy Jézus az Isten Fia? 
Ő az a Jézus Krisztus, aki eljött víz és vér által: nemcsak a víz által, hanem a víz és a vér által; a Lélek pedig bizonyságot tesz róla, mert a Lélek az Igazság. Mert hárman vannak, akik bizonyságot tesznek: a Lélek, a víz, a vér, és ez a három egy. Elfogadjuk ugyan az emberek bizonyságtételét, de Isten bizonyságtétele nagyobb, mert Isten bizonyságtétele az, amellyel Fiáról tesz bizonyságot. És aki hisz Isten Fiában, abban megvan ez a bizonyságtétel. Aki nem hisz Istennek, az hazuggá teszi őt, mert nem hisz abban a bizonyságtételben, amellyel Isten bizonyságot tesz Fiáról. 
Urunk, szentelj meg minket igéddel! A Te igéd igazság.
Az ünnep evangéliuma János evangéliumának 20. fejezetéből a 19. verstől: Aznap, amikor beesteledett, a hét első napján, ott, ahol összegyűltek a tanítványok, bár a zsidóktól való félelem miatt az ajtók zárva voltak, eljött Jézus, megállt középen, és így szólt hozzájuk: Békesség nektek! És miután ezt mondta, megmutatta nekik a kezét és az oldalát. A tanítványok megörültek, hogy látják az Urat. Jézus erre ismét ezt mondta nekik: Békesség nektek! Ahogyan engem elküldött az Atya, én is elküldelek titeket. Ezt mondva rájuk lehelt, és így folytatta: Vegyetek Szentlelket! Akiknek megbocsátjátok a bűneit, azok bocsánatot nyernek, akikéit pedig megtartjátok, azoknak a bűnei megmaradnak. Tamás pedig, egy a tizenkettő közül, akit Ikernek hívtak, nem volt velük, amikor megjelent Jézus. A többi tanítvány így szólt hozzá: Láttuk az Urat. Ő azonban ezt mondta nekik: Ha nem látom a kezén a szegek helyét, és nem érintem meg ujjammal a szegek helyét, és nem teszem a kezemet az oldalára, nem hiszem. Nyolc nap múlva ismét benn voltak a tanítványai, és Tamás is velük. Bár az ajtók zárva voltak, bement Jézus, megállt középen, és ezt mondta: Békesség nektek! Azután így szólt Tamáshoz: Nyújtsd ide az ujjadat, és nézd meg a kezeimet, nyújtsd ide a kezedet, és tedd az oldalamra, és ne légy hitetlen, hanem hívő! Tamás pedig így felelt: Én Uram és én Istenem! Jézus így szólt hozzá: Mivel látsz engem, hiszel: boldogok, akik nem látnak, és hisznek. Sok más jelt is tett Jézus a tanítványai szeme láttára, amelyek nincsenek megírva ebben a könyvben. Ezek pedig azért írattak meg, hogy higgyétek: Jézus a Krisztus, az Isten Fia, és e hitben életetek legyen az ő nevében. 
Ezek az evangélium igéi. Áldunk Téged, Krisztusunk!
Kedves Testvéreim!
Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Az igehirdetés alapjaként ma is az ószövetségi igét kaptuk. Zakariás próféta könyvéből az Úr szavai: Ezt mondja a Seregek Ura: Bár lehetetlennek tartja a megmaradt nép, hogy ez így legyen abban az időben, az én számomra ez mégsem lehetetlen – így szól a Seregek Ura. Ezt mondja a Seregek Ura: Íme, én kiszabadítom népemet napkelet földjéről és napnyugat földjéről. Hazahozom őket, és Jeruzsálemben laknak; az én népem lesznek, én pedig Istenük leszek, valósággal és igazán. 
Ízlelgettem-ízlelgettem ezeket a mondatokat, s végül arra jutottam, hogy arról szólnak, amit az evangéliumi történetünk elmond. Összeillesztettem hát a kettőt: Ezt mondja a Seregek Ura: Bár lehetetlennek tartják a tanítványok – mert ők a megmaradt nép – különösen is Tamás lehetetlennek tartja, hogy ez így legyen abban az időben, azaz feltámasszam Jézust a halálból, az én számomra ez mégsem lehetetlen – így szól a Seregek Ura. Ezt mondja a Seregek Ura: Íme, én kiszabadítom népemet napkelet földjéről és napnyugat földjéről – a hitetlenségből és a kétségbeesésből. Hazahozom őket, és Jeruzsálemben laknak  – életük színtere Jézus halála és feltámadása lesz –; az én népem lesznek, én pedig Istenük leszek, – szövetséget kötök velük, ez az új szövetség – valósággal és igazán. Valósággal és igazsággal. 
Egészen érthetővé vált ez az ószövetségi szakasz. 
Gyülekezetünkben ma lett volna a konfirmáció. Az elmúlt év folyamán tíz fiatal készült közösen. Talán most is hallgatják ezt az istentiszteletet. 
Ahogy a konfirmációra gondoltam, hát ez a két ige együtt, ez bizony nekünk szól! Vegyük csak sorra!
Bár lehetetlennek tartják… Ahogyan a tanítványok sem mertek hinni. Szinte nem akartak hinni. A feltámadás – de valljuk be, sok más dolog a hit területéről – nem fér bele a mai gondolkodásunkba. Felnövünk, ismereteket szerzünk, és egyre kevesebb hely marad az agyunkban a hitnek. Nincs szükségünk rá. Megvagyunk anélkül is… 
Akik pedig hitre jutottak, azokkal pedig előfordul, hogy elfáradnak a hitben. Csalódnak. Vagy egyszerűen csak rátelepszik a hit örömére a mindennapok szürkesége, mint a por a bútorokra. Ez a bezártság, a bizonytalanság amúgy is olyan nehéz… Vége lesz egyszer? És elfogy az a háromszázhatvanöt éves nagy derűnk, amit a hit adott eddig nekünk. 
Azt gondolom, a konfirmáció éppen olyan korban szólít meg fiatalokat, amikor leginkább jellemző tud lenni, hogy megunják azt, amit a szülőktől örököltek, amit szüleik rájuk adtak.
Bár lehetetlennek tartják…. – mondja ez az ige. 
Számomra mégsem lehetetlen. – válaszolja az Úr. Nemcsak az nem lehetetlen, hogy Jézust feltámassza a halottak közül. Az sem lehetetlen az Úr számára, hogy ezekben a kételkedő, nagyon is racionális tanítványokban hitet teremtsen. Hogy bennük feltámassza a hitet. Ez a konfirmáció lényege: azt kérjük Istentől, hogy erősítse meg a hitünket. Azt kérjük Istentől, hogy teremtsen bennünk hitet. És számára ez nem lehetetlen. 
No, kedves szülők, kedves hitoktatók és lelkésztársaim – mi nem teremtünk hitet. Mert a tanítványok és Tamás nem véletlen tartották lehetetlennek, hogy Jézus feltámadjon… És bizony, az embernek nem lehetséges, hogy hitet teremtsen. 
És kedves fiatalok, még oly buzgósággal törekedtek is arra, hogy hívőnek látszódjatok! Erkölcsi jóságra törekedhetünk, vallásos életmódot ki tudunk alakítani, szokásokat fel tudunk építeni – de hitet teremteni nem tudunk. Ez az embernek lehetetlen. Ezt egyedül az Úr tudja megtenni. És meg is teszi. Ti vagytok erre a tanúk. Mert ti sem akartatok hitre jutni – s ha eljutottatok, akkor az egyedül Istennek volt lehetséges.
Kiszabadítom…- mondja az Úr. Ez is hatalmas ígéret. Megint arról győz meg, hogy Isten cselekszik. Mert persze vannak helyzetek, amikor még magunkat fel tudjuk frissíteni, összeszedjük erőinket, összpontosítunk. És vannak technikák, amelyekkel új erőre kapunk. Például: hogy ne csak a saját bajunkkal törődjünk, hanem meglássuk más baját – egyből a sajátunk kisebbé és könnyebbé válik! De az igazi mélypontokról nincs erőnk kilábalni. Az igazi fogságokból nincs technikánk szabadulni. Az Úr azonban azt ígéri: Kiszabadítom és hazaviszem. Jézus feltámadása által kiszabadít a félelemből, a csüggedésből, a reménytelenségből – a tanítványok zárt ajtók mögött voltak, de Jézus megállt közöttük… És hazavisz – nem a földrajzi Jeruzsálembe, hanem oda, ahol Jézus meghalt és feltámadott: ahol józanságot, erőt, reménységet kapunk mindennapjainkhoz, hogy a hit bennünk meg ne szürküljön, hanem legyőzze a világot. Ámen. 
Valljuk meg hitünket, mondjuk el az Apostoli Hitvallást!
Hiszek egy Istenben, mindenható Atyában, mennynek és földnek teremtőjében. És Jézus Krisztusban, az Ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt, megfeszítették, meghalt és eltemették. Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat. Hiszek Szentlélekben. Hiszem az egyetemes anyaszentegyházat, a szentek közösségét, a bűnök bocsánatát, a test feltámadását és az örök életet. Ámen. 
Imádkozzunk!
Lelkész: Mindenható örök Isten, aki fölötte állsz az idő múlásának, kérünk, hallgasd meg imádságunkat most is, a nehéz időkben.
Urunk, könyörgünk egyházunkért, testvérgyülekezeteinkért és a mi közösségünkért. Vezess minket a szeretet és józanság Lelkével! Add, hogy igédnek ne csak hallgatói, de megtartói legyünk! Add, hogy e szokatlan formában is átélhessük a köréd gyűlő testvéreinkkel való közösséget. Erősítsd mindenhol a benned hívők egységét a tisztelet, az elfogadás és a szeretet egységében! Tedd vonzóvá a látható egyházat a téged még nem ismerők előtt, hogy nyitott szívvel fogadják követeidet! Add, hogy a kialakult helyzet számukra is a Veled való találkozást jelenthesse. Jézus Krisztusért kérünk, Urunk, hallgass meg minket!
Gondviselő Atyánk! Légy velünk a mindennapokban is ajándékaiddal! Őrizd meg teremtett világod szépségét és gazdagságát, és add meg mindennapi kenyerünket! Szereteted hordozzon és tartson meg bennünket mindenkor! Segíts, hogy a tőled kapott szeretettel szeressük azokat, akikkel ezekben a napokban együtt vagyunk, és adj reményt, hogy hamarosan együtt lehetünk azokkal is, akiktől most távol kell maradnunk! Segíts megértenünk, hogy mit vársz tőlünk, és adj erőt, bátorságot és kitartást, hogy úgy is cselekedjünk. Add, hogy utunk mindig feléd, hazafelé vezessen! Jézus Krisztusért kérünk, Urunk, hallgass meg minket!
Mindenható Atyánk! Könyörgünk azokért, akiknek idő előtt haza kellett térniük a kórházakból. Segítsd őket, és adj nekik és az őket gondozó családtagoknak is erőt és reményt, hogy képesek legyenek megbirkózni az előttük álló, nehéz feladattal. Könyörgünk az egészségügyi dolgozókért is. Most talán nagyobb szükségük van Rád, mint eddig bármikor, hogy mindennek ellenére mindig jó döntéseket tudjanak hozni, s hogy ne veszítsék el hitüket és tenni akarásukat. Segítsd azokat, akik távol vannak a családjuktól, az egyedül levőket, a reményvesztetteket, és minden embert. Oly nehéz terhet ró mindannyiunkra a mindennapok gondja. Jézus Krisztusért kérünk, Urunk, hallgass meg minket!
Urunk, irgalmas kezedbe ajánljuk hazánkat, népünket, az egész teremtett világot, melynek nemcsak alkotója, de fenntartója és gondviselője is vagy. Segíts, hogy a kialakult helyzetben szereteted alázatos eszközei lehessünk! Segíts, hogy mindannyian megtaláljuk azt a feladatot, mellyel segíthetünk embertársainkon és a Te mindenhatóságod hirdethetjük vele. Jézus Krisztusért kérünk, Urunk, hallgass meg minket!
Örökkévaló Isten, hallgasd meg könyörgésünket Jézus Krisztusért, aki tegnap és ma és mindörökké ugyanaz, aki veled és a Szentlélekkel él és uralkodik mindörökkön-örökké. Ámen.
Miatyánk
Áldás
Ének: 388. Győzelmet vettél